Forslaget får dog hård medfart fra flere partier, der mener at Tyrkiet er en vigtig brik for Nato.

Tyrkiet med præsident Recep Tayyip Erdoğan i spidsen er blevet en alt for uregerlig dreng i klassen.

Dansk Folkeparti foreslår derfor at smide Tyrkiet på porten og ud af den vestlige forsvarsalliance Nato.

- Erdogan føler sig overhovedet ikke bundet af Nato-eden og den vestlige alliance, og det skal selvfølgelig have konsekvenser, siger Morten Messerschmidt, der er medlem af Europa-parlamentet for Dansk Folkeparti, til TV 2.

- I Syrien spiller Tyrkiet for eksempel på en anden hest end amerikanerne, siger han og henviser til Tyrkiets angreb på USA-støttede kurdiske militser.

- Det er simpelthen dumt

Men det vil være decideret ’dumt’ at smide Tyrkiet ud af Nato, mener Venstres udenrigsordfører, Michael Aastrup Jensen.

- Dansk Folkeparti taler altså om at smide den næststørste hær ud af Nato. Et land, som vi har brug for, siger han og forklarer, at vestlige kampfly har base i Tyrkiet på operationer i Mellemøsten, og at Tyrkiets geografiske placering er strategisk nødvendig.

Dansk Folkeparti taler altså om at smide den næststørste hær ud af Nato Michael Aastrup Jensen, udenrigsordfører for Venstre

Derudover er der overhængende fare for, at Tyrkiet vil danne alliance med russerne, hvis Nato vender dem ryggen.

- Det vil være en ren og skær gave til Putin, siger Michael Aastrup Jensen.

Sidste år så man eksempelvis Tyrkiet nærme sig Rusland, da Erdogan indkøbte et avanceret missilforsvar af Putin.

Giv Erdogan med stok og gulerod

Udenrigsordfører fra det Radikale Venstre, Martin Lidegaard, er enig i den overhængende fare for en russisk-tyrkisk alliance, hvis Nato skruer bissen på.

- Hellere give dem med den økonomiske stok og gulerod end at begynde at blande militæret ind i det. For Tyrkiet er fuldstændig afhængig af Europa og EU - de afsætter rigtig mange af deres varer i Europa, og der kan vi både true dem med mindre og tilbyde dem mere, hvis de drejer i vores retning, siger han til TV 2.

Fælles for de tre partier er, at det nuværende regime i Tyrkiet ikke agerer i overensstemmelse med vestlige værdier, og at noget må gøres.

Tyrkiet er ikke den radikale udenrigsordføreres 'kop te', men Martin Lidegaard foreslår økonomiske sanktioner frem for militære.

Skal danske soldater forsvare Erdogans paradis?

Men Morten Messerschmidt (DF) kan ikke se, hvad Tyrkiet i sin nuværende styreform har at gøre i en vestlig institution.

- Tyrkiet hører ikke til i den europæiske eller vestlige familie. Det er et land, der står med begge ben solidt plantet i den osmanniske tidsæra, siger han og minder om den ed, der hører med et Nato-medlemskab.

- Vil du sende danske soldater afsted, hvis der udbryder krig med Tyrkiet som den ene part. Så de skal dø for Erdogans paradis, spørger han Michael Aastrup Jensen i en debat på TV 2 News.

Ifølge Nato-traktatens artikel fem skal medlemslande forsvare et andet medlemsland, der er under angreb.

Både Aastrup Jensen og Lidegaard svarer ja. De ville sende danske tropper mod sydøst, hvis Tyrkiet skulle få problemer.

- Hvis man bliver angrebet af nogen, for eksempel Rusland, så vil vi selvfølgelig gå ind og forsvare dem, siger Michael Aastrup Jensen.